31987R3252
L 314/17
JURNALUL OFÍCIAL AL UNIUNII EUROPENE
REGULAMENTUL (CEE) NR. 3252/87 AL CONSILIULUI
din 19 octombrie 1987
privind coordonarea și promovarea cercetării în sectorul pescuitului
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 43,
având în vedere propunerea Comisiei,
având în vedere avizul Parlamentului European (1),
întrucât Regulamentul (CEE) nr. 101/76 (2) prevede că, în cadrul coordonării politicilor statelor membre privind structura pescuitului, măsurile necesare pentru coordonarea politicilor de cercetare și de asistență științifică și tehnică în acest sector se adoptă conform procedurii prevăzute la articolul 43 alineatul (2) din tratat;
întrucât evoluția recentă a sectorului, mai ales după extinderea la 200 de mile a limitelor zonelor de pescuit și instaurarea unui sistem comunitar de conservare și de administrare a resurselor de pescuit, au condus la necesitatea imperioasă a unei coordonări eficiente a cercetării biologice, tehnologice și economice a Comunității în acest sector, cu scopul de a facilita adaptarea flotelor comunitare la noile condiții de pescuit;
întrucât aplicarea măsurilor de coordonare impune ca dispozițiile Regulamentului (CEE) nr. 101/76 referitoare la cercetare în sectorul pescuitului să fie completate în special prin schimbul sistematic de informații științifice, economice și financiare legate de acțiunile de cercetare ale Comunității în acest sector și prin coordonarea acestor acțiuni în domeniile care ar putea avea o incidență asupra adaptării sectorului în cadrul Comunității;
întrucât Decizia (CEE) 87/516/Euratom a Consiliului din 28 septembrie 1987 referitoare la programul-cadru pentru acțiunile comunitare de cercetare și de dezvoltare tehnologică (1987-1991) (3) prevede în special aplicarea de programe de cercetare pentru dezvoltarea productivității, îmbunătățirea calității și prelucrarea produselor de pescuit;
întrucât coordonarea și promovarea cercetării presupun, din partea Comunității, sprijinirea și completarea eforturilor depuse în statele membre, pentru a satisface mai bine cerințele cercetării și a răspunde necesităților politicii comune a pescuitului;
întrucât este oportun, în acest scop, să se prevadă aplicarea de programe comunitare de cercetare și de coordonare a cercetării în domeniile care prezintă o importanță deosebită pentru realizarea obiectivelor politicii comune a pescuitului;
întrucât Comitetul permanent al structurilor pescuitului (CPSP) și Comitetul științific și tehnic al pescuitului (CSTP) sunt organele cele mai potrivite pentru a ajuta și îndruma în mod util Comisia în executarea sarcinilor încredințate în materie de coordonare și de promovare a cercetării în domeniul pescuitului;
întrucât este necesară o coordonare a lucrărilor acestor comitete cu cele ale Comitetului de cercetare științifică și tehnică (CREST);
întrucât, pentru a permite exploatarea cercetărilor la care ia parte Comunitatea, se impune ca rezultatele acestora să fie puse la dispoziția celor interesați din cadrul Comunității;
întrucât trebuie prevăzută o contribuție financiară a Comunității la programele respective,
ADOPTĂ PREZENTUL REGULAMENT:
Articolul 1
(1) Pentru a contribui la realizarea obiectivelor politicii comune în domeniul pescuitului, coordonarea și promovarea, la nivel comunitar, a activităților de cercetare desfășurate în sectorul pescuitului în statele membre se efectuează conform prezentului regulament.
(2) Prezentul regulament se aplică ținând seama de liniile generale ale politicii științifice și tehnologice adoptate de către Comunitate.
TITLUL I
Informarea și consultarea
Articolul 2
Se stabilește o procedură de informare și de consultare între statele membre și Comisie, aplicabilă în condițiile enunțate la articolele 3 și 4.
Articolul 3
(1) Statele membre informează în fiecare an Comisia în legătură cu natura și amploarea activităților de cercetare din sectorul pescuitului, desfășurate sau inițiate sub autoritatea lor sau cu sprijinul lor financiar.
Ele fac tot posibilul pentru a informa Comisia, în aceleași condiții, în legătură cu activitățile de cercetare din sectorul pescuitului, desfășurate sau inițiate de alte organisme.
(2) Comisia ține evidența permanentă a activităților menționate la alineatul (1).
(3) Modalitățile de aplicare a prezentului articol, în special condițiile în care informațiile culese pot fi puse la dispoziția celor interesați, se adoptă de către Comisie conform procedurii prevăzute la articolul 47 din Regulamentul (CEE) nr. 4028/86 (4).
Articolul 4
(1) Comisia examinează în permanență orientările și tendințele cercetării efectuate în sectorul pescuitului. În acest scop, ea organizează consultări cu statele membre în cadrul Comitetului permanent al structurilor de pescuit.
(2) Comisia asigură coordonarea necesară între lucrările comitetului menționat la alineatul (1) și cele ale Comitetului științific și tehnic al pescuitului și ale Comitetului de cercetare științifică și tehnică.
TITLUL II
Programele comunitare de cercetare și coordonare a cercetării
Articolul 5
Hotărând la propunerea Comisiei conform procedurii prevăzute la articolul 43 din tratat, Consiliul decide în legătură cu:
(a)
programele comunitare de cercetare în domeniile care prezintă o importanță deosebită pentru politica comună a pescuitului;
(b)
programele comunitare de coordonare a cercetării, care să permită organizarea rațională a mijloacelor folosite, utilizarea eficientă a rezultatelor și orientarea conformă cu obiectivele politicii comune a pescuitului.
Articolul 6
(1) Comisia asigură aplicarea programelor comunitare de cercetare prin încheierea de contracte de cercetare finanțate în comun cu centre și institute de cercetare.
(2) Comisia asigură aplicarea programelor comunitare de coordonare a cercetării prin organizarea de seminarii, conferințe, vizite de documentare, schimburi de cercetători și reuniuni de lucru ale experților științifici, precum și prin colectarea, analiza și publicarea rezultatelor cercetării, dacă este cazul.
(3) Pentru aplicarea alineatelor (1) și (2), Comisia poate face apel la experți de nivel înalt.
(4) Deciziile referitoare la aplicarea programelor comunitare de cercetare vizate la alineatul (1) și la programele comunitare de coordonare a cercetării menționate la alineatul (2) se adoptă de către Comisie conform procedurii prevăzute la articolul 47 din Regulamentul (CEE) nr. 4028/86.
TITLUL III
Dispoziții generale
Articolul 7
Comunitatea contribuie din punct de vedere financiar la realizarea programelor comunitare de cercetare și de coordonare a cercetării. Valoarea estimativă a acestei contribuții este stabilită de Consiliu conform procedurii prevăzute la alineatul (5). Creditele necesare pentru fiecare exercițiu bugetar se stabilesc anual în cadrul bugetului general al Comunităților Europene.
Articolul 8
Difuzarea informațiilor rezultate din aplicarea programelor comunitare de cercetare și de coordonare a cercetării se efectuează conform Regulamentului (CEE) nr. 2380/74 (5).
Articolul 9
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, la 19 octombrie 1987.